
În Moldova medievală Ştefan cel Mare vorbea 
„limba valahă” și folosea „voloskim zakonom” (legea 
valahă/românească). Miron Costin spune de 
asemenea că în toate cele trei principate se vorbea 
limba română 

Ştefan cel Mare chiar vorbea „limba moldovenească” cu 
boierii Puţeanu şi Căcărează? 

Istoricul Lucian Boia de la București s-a declarat convins că Ştefan cel Mare vorbea moldovenește şi că 
„dacă i-am fi spus că e român, n-ar fi înțeles ce spunem”. Ce limbă vorbea Ștefan cel Mare și ce limbă 
credea voievodul că vorbea? Sunt întrebări la care nu se poate răspunde simplu şi asta din mai multe 
motive. 

Principala problemă este reprezentată de faptul că nu avem un text scris integral în limba populară 
vorbită în vremea lui Ştefan cel Mare. Cancelaria domnească redacta documentele țării în limba slavonă, 
limba oficială a vremii. Nici acest lucru nu ar trebui să ne mire: în Europa occidentală contemporană cu 
voievodul Moldovei limba oficială era latina, deși la sfârşitul veacului al XV-lea își făceau loc în cultura 
scrisă limbile popoarelor europene. Primul document în limba română păstrat până în zilele noastre este 
scrisoarea lui Neacşu de la Câmpulung, datată în anul 1521, la doar 17 ani de la moartea lui Ştefan cel 
Mare. 


Notă admin: Dacă la 17 ani de la moartea lui Ştefan cel Mare, când se scrie în limba română în Muntenia, 
autorul acestui text se mai întreabă dacă în Moldova se vorbea limba română??!! 


Eliminarea confuziilor 


Problema ridicată de afirmaţia istoricului Lucian Boia este complicată suplimentar de planurile diferite 
pe care se poartă disputa asupra perechii român-moldovea. De multe ori este creată o confuzie 
(intenţionată sau nu): termenul de moldovean se poate referi la un cetățean al statului medieval 
Moldova, locuitor al regiunii istorice Moldova din actuala Românie, cetățean al Republicii Moldova sau 
poate desemna un individ care își asumă construcția sovietică a unei identități etnice şi naționale 
promovată de Uniunea Sovietică începând din anul 1924. Suprapunerea acestor planuri denotă rea- 
voinţă cu intenţii politice sau ignorarea surselor istorice. 


Când vorbim de identitatea etnică medievală a românilor ne izbim de alte complicații și confuzii. Pentru 
perioadele vechi lipsesc documentele create de români, iar documentele scrise de români mai apoi sunt 
redactate sute de ani în limba slavonă sau limba latină. Mai mult, cei care scriau aceste documente nu o 
făceau pentru a ne lămuri nouă dilemele din ziua de azi — hârtia era scumpă și știutorii de carte puţini, 
iar documentele scrise aveau scopuri practice (în general atestarea proprietăților). Nu putem decât să 
tragem cu ochiul printre perdelele istoriei şi să încercăm să bănuim cam cum gândeau strămoşii noștri 
acum 500 de ani. 


Documentul polonez şi poreclele moldovenilor 


În arhivele Poloniei este păstrat tratatul încheiat între Ștefan cel Mare și regele Poloniei în anul 1485, 
tratat care poartă menţiunea „ex valahico in latinum versa est” — „a fost tradus din valahă în latină”. 
De ce au ales diecii polonezi să denumească „valahă” limba în care a fost redactat un tratat cu Ştefan cel 
Mare? Dacă voievodul Moldovei ar fi fost pătruns de o identitate moldovenească fermă ar fi trebui să fie 
folosită denominarea de „limbă moldovenească”. Polonezii contemporani cu Ştefan cel Mare cunoșteau 
destul de bine realităţile: moldovean se referea la identitatea politică, însă identitatea lingvistică şi 


etnică era „valahă” — sau mai bine zis românească, „valah” fiind numele dat românilor de străini. 


Ar trebui să încercăm să răspundem la întrebarea ce limbă vorbea Ştefan cel Mare şi contemporanii săi 
din Moldova medievală? Ce cuvinte foloseau şi conform căror reguli? Este greu de răspuns la această 
întrebare câtă vreme nu va fi descoperit un document din acele vremuri scris integral în limba vorbită de 
popor. Însă documentele de cancelarie ale lui Ștefan cel Mare, deşi sunt redactate în limba slavonă, 
conţin totuși o serie de cuvinte în limba populară, transcrise cu alfabet chirilic. Avem astfel numeroase 
nume de sate şi locuri precum: Găureni, Poiana de la Pârâu, Galbeni, Miculești, Căcăceni, Deocheaţi, 
Toporăuți, la Movile, Urdeşti, Uşiţa, Roşioara, Urseşti, Măzăreşti, prisaca Vrabia, Vultureşti, Cioreşti etc. 


Tot în documentele slavone apar numeroase nume de boieri, ale căror porecle ne furnizează o amplă 
colecție de substantive folosite în limba populară din vremea lui Ștefan cel Mare: Lână Rugină, Petru 
Puiul, Giurgiu Blidarul, Ion Munteanu, Moișă Filosoful, Petru Oţelescul, Mândrea, Candrea fiul lui 
Greul, Creţu, Iuga Grasul, Zbierea pârcălab, Fătu, Marcu Bălaur, Vâlcu Purcelescul, Mihul Lungul, 
Giurgea Căcărează, Radul Cârlig, Ion Frunteş, Mihul Ciocan, Ivan Ciumalea, Urîta fiica Malei nepoata 
lui Giurgiu Piatră, Giurgiu Puţeanul etc. 


Avem astfel o serie de substantive comune pe care le înțelegem fără nici un fel de probleme la 500 de ani 
de la consemnarea lor în scris, plus o serie de elemente gramaticale precum declinarea substantivelor 
ceea ce mă îndreptățește să spun că în cazul inventării unei mașini a timpului un moldovean din vremea 
lui Ștefan cel Mare s-ar înţelege fără probleme cu un oltean contemporan cu noi, mai ales în ceea ce 
priveşte lexicul de bază. Ștefan cel Mare vorbea românește — sau cel puţin s-ar fi înțeles cu un român — 
dar ce limbă credea el că vorbea? 


Tătarul şi legea românească 


La 8 februarie 1470 Ştefan cel Mare emitea în Suceava un document extrem de interesant, din care redau 
în rândurile următoare un fragment de interes pentru discuţia de faţă: 


(...) am dat această carte a noastră tătarului şi robului nostru care au fugit de la noi şi din țara noastră în Tara 
leşească, anume Oană tătarul, şi copiilor lui, pentru aceea ca el să vină de la sine înapoi (...) iar de robie să fie 
iertat (...) aşa cum stau şi trăiesc în țara noastră toţi românii după legea românească (...) şi să nu dea şi 
să nu plătească niciodată nimic după legea robilor şi a tătarilor, nici coloade, nici dare să nu plătească nici unui 
boier al său, la care va trăi atunci. lar cine îi va pârt pentru orice faptă (...) ei să nu plătească nici o ajutorință 
mai mult, ci numai să plătească după legea românească, cum este legea românească, iar mai mult de 
aceasta să nu dea, ci să fie în țara noastră după legea românească. 


Fragmentul necesită câteva explicaţii suplimentare, dincolo de evidența eliberării unui rob tătar. În 
original, „legea românească” este redată prin „voloskim zakonom”, dacă vrem să fim extrem de preciși 
„legea valahă”. Expresia nu este o confuzie sau o greşeală, este repetată în document de patru ori. Este 
un document intern, Ştefan cel Mare nu se adresa vreunui principe european căruia, pentru a nu-l zăpăci 
într-o epocă a geografiei precare, ar fi trebuit să-i vrobească de „Valahia Minor”. Fiind vorba de un 
document intern, Ștefan cel Mare (care se intitulează la început „domn al Moldovei”) ar fi putut folosi 
netulburat expresia „legea moldovenească” — însă a preferat „legea vlahă” sau „legea românească”. 


În cazul de față, când discutăm despre „legea românească” în opoziţie cu „legea robilor” şi „legea 
tătarilor” este vorba de setul de reguli (impozite, norme juridice) care se aplica unei anumite categorii 
sociale, categorie socială care se suprapunea unei identificări etnice — legea românilor (persoane libere) 
opusă legii tătarilor (persoane cu statut de robi). 


„Voloskiîm zakonom” a lui Ștefan cel Mare de la 1470 aminteşte de „zakonom vlahom” a lui Ștefan 
Dușan care se aplica românilor de la sudul Dunării în anii 1334-1346, dar şi de „jus valahicum” din 
Transilvania, aflat în viogoare până târziu în secolul al XVIII — răspândirea și comunitatea lingvistică a 
grupurilor cărora li se aplicau aceste norme jurdice îndreptățindu-ne să folosim termenul de „legea 
românilor”. 


Germanii supăraţi pe unguri înainte de apariţia naţiunilor 


În prezent domină concepţia că naţiunile au apărut în secolul al XIX-lea, și că națiunea este o construcție 
artificială, fără nici un fel de suport în perioadele anterioare. Conform acestei teorii, etnia nu avea 
aproape nici o importanţă în evul mediu, în această epocă diferenţele erau sociale: nobili, clerici, orăşeni 
şi țărani — nu conta originea etnică. Doar că teoria asta nu se potriveşte de loc cu jurnalul sasului 
brașovean Andreas Hegyes care îi înjura cu sârg pe unguri pe la 1613. Hegyes manifesta o conştiinţă 
naţională bine definită cu vreo 200 de ani înainte să fie inventate naţiunile. Iar criteriul etnic funcţiona la 
Braşov de pe la 1500. 


Statutul breslei blănarilor din Brașov de la 1424 (cel mai vechi document de acest tip păstrat) punea o 
singură condiţie pentru intrarea în breaslă: candidatul să fie născut legitim. Statutele breslelor din anii 
următori păstrează această condiţie pentru candidați, iar în listele de meșteri şi calfe din Brașov, pe lângă 
numele majoritar germane apar și nume maghiare. 


Situaţia se schimbă brusc în 1505 în statutul breslei arcarilor, unde se spune așa: „Ungurii care sunt 
acum în breaslă să rămână și în continuare cu fii lor în breaslă, dar pe viitor să nu fie luat la meșteșug 
cineva de altă limbă, ci numai germani”. Urmează o serie de înnoiri de statute sau statute noi care îi 
exclud pe maghiari din breslele braşovene. Statutul breslei aurarilor de la 1510 spune: „Să nu primească 


pe nimeni în sus-numita breaslă a aurarilor, dacă nu este născut legitim și creştin din părinţi evlavioşi şi 
cinstiţi, care să fie de limbă germană, deoarece nu se primește nici un maghiar în breaslă”. Înnoirea 
statutului breslei blănarilor din 1528 (care la 1424 îi primea pe maghiari): „De asemeni, nici un străin să 
nu fie primit în breaslă, dacă nu aduce scrisori suficiente, că este apt, că este născut legitim și că este de 
neam german”. 


O explicaţie fundamentată a excluderii maghiarilor din breslele braşovene de la începutul veacului al 
XVI-lea ar necesita mai multe cercetări, extinse la nivelul întregii Transilvanii. Totuşi am găsit o 
motivaţie în statutul breslei tâmplarilor, pictorilor şi sculptorilor în lemn braşoveni din anul 1523: „De 
asemeni, să nu fie primit în viitor la meșteșug vreun ucenic maghiar. De asemeni, pe viitor să nu fie 
primit nici un meșter maghiar în vreo breaslă a meșteșugului nostru din cauză că maghiarii și germanii 
rareori trăiesc paşnic unii cu alții”. 


Moldovean vorbitor de limbă română 


În lucrarea „De neamul moldovenilor, din ce ţară au ieşit strămoşii lor” cronicarul Miron Costin 
lămurește cât se poate de clar diferenţele între identitatea lingvistică, identitatea etnică şi identitatea 
politică. În termenii actuali, cetăţenia era moldovenească, însă locuitorii Moldovei medievale erau 
români care vorbeau limba română. 


În introducerea lucrării amintite, Miron Costin enunţă scopul efortului său: „Începutul ţărilor acestora şi 
a neamului moldovenescu și muntenescu, și îți sunt şi în ţările ungurești cu acest nume şi români și 
pînă astăzi, de unde șuntși de ce seminţie, de cînd şi cum au descălecat aceste părți de pămîntu...” Deşi 
boier moldovean, Miron Costin se considera având aceeași origine etnică și vorbind aceeași limbăr cu 
românii din Transilvania și Țara Românească. 


„Şi aşa neamul acesta de carele scriem, al ţărilor acestora (Moldovei şi Ţării Muntenești şi românilor din 
Ardeal), numele vechiu şi mai direptu iaste rumân, adică râmlean, de la Roma, tot acest nume au ținut 
şi țin pînă astădzi..”, subliniază cronicarul. „Măcară dară că şi la istorii şi la graiul și streinilor și înde 
sine cu vreme, cu vacuri, cu primenele au și dobindescu şi alte nume, iară acela carile iaste vechiu nume 
stă întemeiat și înrădăcinat: rumân. Cum vedem că, măcar că ne răspundem acum moldoveni, iară nu 
întrebăm: „ştii moldovenește?”, ce „ştii românește?” pre limba latinească... Şi așa iaste acestor țări şi 
ţării noastre, Moldovei și Ţării Munteneşti numile cel direptu de moşie, iaste rumân, cum să răspundu 
și acum toți aceia din ţările ungurești lăcuitori și muntenii țara lor și scriu și răspundu în graiul: Ţara 
Românească” — acesta fiind fragmentul definitoriu pentru identitatea lingvistică a locuitorilor Moldovei, 
fragment ignorat cu bună ştiinţă de promotorii teoriei moldoveniste. 


Este greu de spus cu siguranţă că Ștefan cel Mare avea aceeaşi concepţie cu Miron Costin asupra 
identităţii moldovenești, între ei este o diferență de mai bine de 150 de ani. Însă nu putem exclude acest 
lucru fără să ne punem mai multe întrebări şi mai ales nu se poate afirmă cu siguranţă că Ștefan cel Mare 
se credea moldovean vorbitor de limbă moldovenească. 


George Damian (https://adevarul.ro/author/1359) 


Acest articol a fost publicat în Ajutor pentru români, Dușmanii României, Istorie, Limba română 
România din afara granițelor, Românism şi etichetat impotriva teoriei moldovenismului, legea 
romaneasca, legea valaha, limba romana, Miron Costin, Moldova medievala, Stefan cel Mare, voloskim 
zakonom. Pune un semn de carte cu legătura permanentă. 

